Diari Oficial de la Generalitat Valenciana


Sumari del DOGV 9608, del 01-06-2023 (2023/6042)

ORDRE 16/2023, de 29 de maig, de la Conselleria d'Educació, Cultura i Esport, per la qual s'aproven les bases reguladores i la convocatòria per a la concessió de subvencions a l'exhibició en sales de cinema de la Comunitat Valenciana el 2023.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9608

Data del DOGV
:   01-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6042

CVE
:   UVBN-Z-3315-9484

Data del document
:   29-05-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * legislació

ORDRE 16/2023, de 29 de maig, de la Conselleria d'Educació, Cultura i Esport, per la qual s'aproven les bases reguladores i la convocatòria per a la concessió de subvencions a l'exhibició en sales de cinema de la Comunitat Valenciana el 2023. [2023/6042]  
Índex  
Preàmbul  
Article 1. Aprovació de les bases reguladores  
Article 2. Aprovació de la convocatòria per a la concessió de les ajudes  
Article 3. Finançament de les ajudes  
Disposició final única. Entrada en vigor  
Annex I. Bases reguladores i convocatòria de les subvencions destinades a l'exhibició en sales de cinema de la Comunitat Valenciana que es duga a terme durant el període de temps entre l'1 de desembre del 2022 i el 30 de novembre del 2023  
Base primera. Objecte  
Base segona. Finançament de les ajudes  
Base tercera. Beneficiaris  
Base quarta. Principis  
Base cinquena. Concurrència i compatibilitat de subvencions  
Base sisena. Notificació o comunicació a la Comissió Europea  
Base setena. Conceptes  
Base huitena. Obligacions dels beneficiaris  
Base novena. Presentació de sol·licituds  
Base desena. Ordenació i instrucció del procediment  
Base onzena. Comissió tècnica de valoració  
Base dotzena. Criteris d'atorgament  
Base tretzena. Resolució de la convocatòria. Terminis  
Base catorzena. Justificació i pagament d'aquestes ajudes  
Base quinzena. Modificació i reintegrament  
Base setzena. Règim d'abonaments a compte, pagaments anticipats i garanties  
Base dessetena. Pla de control  
Base dihuitena. Tractament de dades de caràcter personal  
Base denovena. Infraccions i sancions  
Annex II. Sol·licitud  
Annex III. Domiciliació bancaria  
Annex IV. Justificació  
Preàmbul  
  
L'apartat primer de l'article 44 de la Constitució Espanyola disposa que els poders públics han de promoure i tutelar l'accés a la cultura, a la qual tothom té dret. Aquest mandat constitucional vincula tots els poders constituïts dins del marc de les competències respectives.  
  
La Generalitat, de conformitat amb l'article 49.1.4 de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, modificada per la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, té competència exclusiva en matèria de cultura.  
  
L'Institut Valencià de Cultura (IVC) és una entitat de dret públic de la Generalitat de les que preveu l'article 155 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions (LHIS), adscrita a la Conselleria d'Educació, Cultura i Esport, amb competències en matèries culturals. Entre les seues competències hi ha donar impuls i suport als nous formats, tendències i continguts culturals per al seu desenvolupament a la Comunitat Valenciana, la convocatòria i la gestió de subvencions, ajudes i incentius de les diverses matèries culturals en què és competent i fomentar l'ocupació i l'ocupabilitat en els sectors culturals, segons disposa l'article 2, punt 2, lletres g, l i n del Decret 5/2013, de 4 de gener, que aprova el Reglament d'organització i funcionament de l'IVC, modificat, a aquest efecte, pel Decret 141/2014, de 5 de setembre, del Consell.  
  
Un dels instruments essencials sobre els quals descansa la política cultural és el de les subvencions públiques. En el cas de les subvencions culturals, la importància d'aquest instrument consisteix, des de la perspectiva quantitativa, en el pes rellevant que aquesta despesa té en les assignacions pressupostàries anuals de l'IVC i, d'altra banda, en la significació cada vegada més elevada que han adquirit els sectors culturals com una activitat econòmica. D'altra banda, des de la perspectiva qualitativa, és un fet diferencial la gran diversitat de manifestacions en què es projecta l'activitat cultural i a les quals es dirigeixen els recursos públics.  
El Pla estratègic de subvencions 2020-2023 de la Conselleria d'Educació, Cultura i Esport, aprovat per Resolució de 23 de març de 2020, del conseller d'Educació, Cultura i Esport (DOGV 8783, 07.04.2020), estableix en l'annex únic i dins de l'objectiu estratègic 2 de l'Institut Valencià de Cultura, «Foment de la creació artística», la línia de subvenció dedicada a millorar la producció audiovisual valenciana amb la finalitat d'incentivar i col·laborar en diverses activitats cinematogràfiques com, entre d'altres, l'exhibició d'obres audiovisuals en sales de cinema de la Comunitat Valenciana.  
Amb l'aprovació d'aquesta ordre es volen establir les bases de subvencions destinades a l'exhibició en sales de cinema de la Comunitat Valenciana.  
Per tant, és oportú potenciar el foment d'activitats de caràcter audiovisual.  
En compliment de les previsions derivades de la Llei 38/2003, de 17 de novembre, general de subvencions, del Reial decret 887/2006, de 21 de juliol, que va aprovar el Reglament de la Llei general de subvencions (RLGS) i en atenció al que es disposa en els articles 159 i següents de l'LHIS, ara és necessària una nova ordre de bases reguladores per a la concessió de subvencions públiques en règim de concurrència competitiva destinades a fomentar l'audiovisual com a matèria cultural integrada en l'IVC.  
Això respon a la necessitat d'establir un marc jurídic en què es regulen les bases d'aquestes subvencions una vegada derogades, mitjançant l'Ordre 19/2022, de 7 d'abril, de la Conselleria d'Educació, Cultura i Esport, les bases regulades per l'Ordre 8/2020, d'11 de juny, de la Conselleria d'Educació, Cultura i Esport, per la qual s'establien les bases reguladores per a la concessió de subvencions públiques en règim de concurrència competitiva de les diverses matèries culturals integrades en l'Institut Valencià de Cultura.  
En la tramitació d'aquesta norma s'han respectat els principis de bona regulació inclosos en l'article 129 de la Llei 39/2015, d'1 d'octubre, del procediment administratiu comú de les administracions públiques (LPAC): principis de necessitat, eficàcia, proporcionalitat, seguretat jurídica, transparència i eficiència.  
Pel que fa als principis de necessitat i eficàcia, la norma s'adequa a un objectiu d'interés general com ara ampliar la gestió de subvencions a diverses manifestacions culturals, i també als principis d'objectivitat, igualtat i no-discriminació.  
Així mateix, la norma s'ajusta al principi de proporcionalitat perquè conté la regulació imprescindible per a atendre els objectius que es volen aconseguir.  
El principi de seguretat jurídica també es compleix, ja que la norma s'ha elaborat de manera coherent amb la resta de l'ordenament jurídic, estatal i de la Unió Europea, amb la intenció de mantenir un marc normatiu estable, predictible, integrat i clar.  
També ha quedat garantit el principi de transparència amb la publicació del projecte normatiu en la pàgina web oficial de l'IVC, com també a través de les diverses reunions mantingudes amb el sector, habilitant la possibilitat que qualsevol ciutadà formule suggeriments sobre aquest projecte.  
Per tant, i de conformitat amb el que es disposa en l'LGS, en el RLGS, en l'LHIS, d'acord amb la proposta del director general de l'IVC, i fent ús de les facultats que em confereix l'article 28 de la Llei 5/1983, de 30 de desembre, del Consell, en vista del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, en virtut del nomenament contingut en el Decret 12/2022, de 14 de maig, del president de la Generalitat, una vegada complits el tràmit d'audiència i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver informat sobre aquesta ordre prèviament l'Advocacia de la Generalitat i la Intervenció Delegada,  
  
ORDENE  
  
Article 1. Aprovació de les bases reguladores  
Aprovar les bases reguladores de les ajudes destinades a l'exhibició en sales de cinema de la Comunitat Valenciana, amb la finalitat d'incentivar la programació d'obres cinematogràfiques valencianes i el foment i la consolidació del públic que accedeix a aquestes sales.  
  
Article 2. Aprovació de la convocatòria per a la concessió de les ajudes  
Convocar les subvencions a l'exhibició en sales de cinema de la Comunitat Valenciana que es duga a terme durant el període de temps entre l'1 de desembre del 2022 i el 30 de novembre del 2023, com a mitjà de fomentar activitats de caràcter audiovisual a la Comunitat Valenciana.  
  
Article 3. Finançament de les ajudes  
Per a finançar les ajudes que es preveuen en aquesta ordre es destinen 405.000,00 euros, a càrrec de l'aplicació pressupostària de la secció 09, entitat 00043, línia de subvenció S4006000 «Foment d'activitats audiovisuals», de l'IVC, que es poden ampliar en cas de produir-se increments pressupostaris o economies en l'aplicació pressupostària.  
  
  
  
Disposició final única  
  
Entrada en vigor  
Aquesta ordre entrarà en vigor l'endemà de publicar-se al Diari Oficial de la Generalitat Valenciana.  
  
València, 29 de maig de 2023  
  
La consellera d'Educació, Cultura i Esport  
RAQUEL TAMARIT IRANZO  
  
  
ANNEX I  
Bases reguladores i convocatòria de les subvencions destinades  
 a l'exhibició en sales de cinema de la Comunitat Valenciana   
que es duga a terme durant el període de temps   
entre l'1 de desembre del 2022 i el 30 de novembre del 2023  
  
Base primera. Objecte  
1. Aquesta ordre estableix les bases per a la concessió d'ajudes destinades a l'exhibició en sales de cinema de la Comunitat Valenciana, amb la finalitat d'incentivar la programació d'obres cinematogràfiques valencianes i el foment i la consolidació del públic que accedeix a aquestes sales.  
2. La concessió de subvencions es porta a efecte en règim de concurrència competitiva, de conformitat amb l'article 163 de la Llei 1/2015, LHIS.  
3. Les ajudes es concedeixen d'acord amb els principis de publicitat, transparència, objectivitat, igualtat i no-discriminació i mitjançant el règim de concurrència competitiva.  
  
Base segona. Finançament de les ajudes  
1. Al finançament de les ajudes que es preveuen en aquesta ordre es destinen 405.000,00 euros a càrrec de l'aplicació pressupostària de la secció 09, entitat 00275, línia de subvenció S4006000 «Foment de les activitats audiovisuals», de l'IVC amb càrrec al capítol IV, pressupost del 2023. Aquest import pot ampliar-se en cas de produir-se increments pressupostaris o economies en l'aplicació pressupostària.  
  
L'import esmentat pot ser minorat quan en el marc de les polítiques d'estabilitat pressupostària i sostenibilitat financera s'adopten mesures de no disponibilitat que afecten els crèdits de la línia de subvenció que el finança.  
2. L'import previst per a aquesta convocatòria és de 405.000,00 euros que s'han de distribuir en un màxim de 45 ajudes, amb un màxim de 10.000 euros per cada sala de cinema (pantalla) i de 50.000 euros per ajuda i beneficiari.  
3. Dins dels límits pressupostaris i d'acord amb els criteris establits, aquestes ajudes van destinades a sufragar les despeses generades per les activitats d'exhibició d'obres audiovisuals en sales de cinema de la Comunitat Valenciana. Les ajudes no poden destinar-se a inversions ni a adquisicions patrimonials.  
  
Base tercera. Beneficiaris  
Poden obtindre la condició de beneficiaris d'aquestes ajudes les petites i mitjanes empreses, definides en el Reglament UE 651/2014, de qualsevol estat membre de la Unió Europea o de l'Espai Econòmic Europeu i les agrupacions d'interés econòmic (AIE), segons el que es disposa en la Llei 12/1991, de 29 d'abril, d'agrupacions d'interés econòmic, que es dediquen professionalment a l'exhibició d'obres cinematogràfiques i siguen titulars de sales de cinema situades a la Comunitat Valenciana. S'entén per professionals les que consten inscrites en el Registre Administratiu d'Empreses Cinematogràfiques i Audiovisuals de l'Institut de la Cinematografia i de les Arts Audiovisuals (ICAA).  
  
Només es concedeix una ajuda per cada cinema (sala o conjunt de sales situades en un mateix immoble).  
No poden ser-ne beneficiaris els qui no es troben al corrent en el compliment de les seues obligacions tributàries i amb la Seguretat Social en els termes establits per la Llei general de subvencions i el reglament que la desplega, amb anterioritat a dictar-se la proposta de resolució de concessió de la convocatòria.  
  
Base quarta. Principis  
Les subvencions regulades en aquestes bases, pel que fa a la concessió i l'execució, es basen en els principis establits en l'article 8 de la Llei 38/2003, de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats per l'administració concedent i eficiència en l'assignació i en l'ús dels recursos públics, com també en els principis establits en la Llei 1/2022, de 13 d'abril, de transparència i bon govern de la Comunitat Valenciana.  
  
Base cinquena. Concurrència i compatibilitat de subvencions  
Aquestes subvencions són compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualsevol administració o entitat pública o privada, nacional, de la Unió Europea o d'organismes internacionals, tenint en compte que l'import total de les subvencions rebudes no pot ser en cap cas d'una quantia tal que, aïlladament o en concurrència amb altres subvencions, ajudes, ingressos o recursos, supere el cost de l'activitat. Si ocorre això, cal reintegrar l'excés percebut.  
  
  
Base sisena. Notificació o comunicació a la Comissió Europea  
1. Aquestes ajudes se sotmeten al règim de minimis, d'acord amb el que es preveu en el Reglament (UE) 1407/2013, de la Comissió Europea, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la pròrroga, i el Reglament (UE) núm. 651/2014 pel que fa a la pròrroga i els ajustos pertinents (DO L 215 de 07.07.2020). Aquestes ajudes no poden superar en cap cas l'import màxim total d'ajuda de minimis actualment establit en 200.000 euros durant un període de tres exercicis fiscals per a una mateixa empresa, ni individualment ni com a resultat de l'acumulació amb altres ajudes de minimis concedides a la mateixa empresa.  
  
2. De conformitat amb l'article 5 del Reglament (UE) 1407/2013, de la Comissió Europea, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, de 24.12.2013), aquestes ajudes poden acumular-se amb:  
a) Altres ajudes de minimis concedides d'acord amb el Reglament (UE) 360/2012 de la Comissió, fins al límit màxim establit en aquest últim reglament.  
b) Altres ajudes de minimis concedides d'acord amb altres reglaments de minimis fins al límit màxim de 200.000 € en tres exercicis fiscals.  
3. Les ajudes de minimis no poden acumular-se amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació supera la intensitat de l'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptada per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics, poden acumular-se amb altres ajudes estatals concedides en virtut d'un reglament d'exempció per categories o en virtut d'una decisió adoptada per la Comissió.  
4. A l'efecte de control dels límits exposats, els sol·licitants han d'aportar juntament amb la sol·licitud, una declaració responsable d'ajudes en la qual s'indiquen totes les que tinguen concedides o conforme a un règim expressament designat com de minimis, durant l'exercici fiscal en curs i els dos exercicis fiscals anteriors.  
  
5. Les ajudes que s'acullen al règim de minimis no requereixen ser notificades a la Comissió Europea; excepte en els casos que el Reglament exceptua de l'aplicació d'aquest règim en l'article 1.1, entre els quals no s'inclouen els sectors culturals.  
6. En conseqüència, les ajudes a sales de cinema de la Comunitat Valenciana s'han d'acollir al règim de minimis.  
  
Base setena. Conceptes  
1. Cinemes  
- Sala de cinema: cadascun dels locals o recintes que disposa d'una pantalla sobre la qual es fa una projecció cinematogràfica.  
- Cinema: sala o conjunt de sales situades en un mateix immoble amb un únic sistema per a la programació i venda d'entrades.  
Els autocinemes es consideren cinemes amb una única sala.  
- Terrassa d'estiu: es consideren recintes a l'aire lliure on s'exhibeixen projeccions audiovisuals. Tenen consideració de cinema amb una única sala.  
- Sessió: període de temps en el qual dins d'un horari delimitat es projecta una pel·lícula o més successivament en una sala. La duració d'una sessió no pot ser inferior a la de la suma de les pel·lícules projectades en aquesta sala.  
- Espectador: cadascuna de les persones que accedeixen efectivament a una sala per a assistir a una sessió, després de sotmetre l'entrada a la verificació o el control dels responsables de la sala.  
- Entrada: bitllet o títol habilitant del dret d'accés de l'espectador a la sala.  
El còmput d'espectadors i de la recaptació per venda d'entrades s'ha d'ajustar al que es preveu en l'Ordre CUL/1772/2011, de 21 de juny (BOE 153, 28.06.2011).  
- Personal de gestió del cinema: personal de taquilla oberta al públic, projeccionistes, gerents de sala i personal de control d'accés, assistència i vigilància de les sales i qualsevol altre personal que treballa al cinema vinculat a l'obertura al públic per a la projecció de pel·lícules.  
  
2. Pel·lícules  
- Llargmetratge: pel·lícula que té una duració igual o superior a seixanta minuts.  
- Pel·lícula valenciana: llargmetratge cinematogràfic de qualsevol gènere que dispose d'una empresa o empreses productores amb domicili social a la Comunitat Valenciana que siga titular, almenys, del 30 % de l'obra; o si l'empresa (o empreses) valenciana forma part d'una AIE, que tinga la titularitat d'aquest percentatge en el moment de la constitució.  
- Pel·lícula espanyola: llargmetratge cinematogràfic qualificat com a tal per l'ICAA.  
- Pel·lícula europea: llargmetratge cinematogràfic de qualsevol gènere que tinga el certificat de nacionalitat de països de la Unió Europea, però fora de l'Estat espanyol.  
Pel que fa al còmput de mèrits, un mateix llargmetratge només pot computar-se una vegada: com a pel·lícula valenciana, espanyola o europea.  
- Curtmetratge: la pel·lícula cinematogràfica que tinga una duració igual o inferior a seixanta minuts.  
- Curtmetratge valencià: curtmetratge cinematogràfic de qualsevol gènere que dispose d'una empresa o empreses productores amb domicili social a la Comunitat Valenciana que siga titular, almenys, del 30 % de l'obra; o si l'empresa (o empreses) valenciana forma part d'una AIE, que tinga la titularitat d'aquest percentatge en el moment de la constitució.  
- Curtmetratge espanyol: curtmetratge cinematogràfic qualificat com a tal per l'ICAA.  
- Curtmetratge europeu: curtmetratge cinematogràfic de qualsevol gènere que tinga el certificat de nacionalitat de països de la Unió Europea, però fora de l'Estat espanyol.  
Pel que fa al còmput de mèrits, un mateix curtmetratge només pot computar-se una vegada: com a pel·lícula valenciana, espanyola o europea  
  
Base huitena. Obligacions dels beneficiaris  
1. A més de les establides en l'article 14 de la Llei 38/2003, LGS, els beneficiaris de l'ajuda tenen les obligacions següents:  
a) Acreditar davant de l'entitat concedent la realització de l'activitat i també el compliment dels requisits i les condicions que determinen la concessió o el gaudi de la subvenció.  
b) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
c) Sotmetre's a les actuacions de comprovació i control financer que es facen en relació amb l'objecte i la destinació de la subvenció concedida, d'acord amb el que estableix l'article 46 de la Llei 38/2003, LGS, i d'acord amb el capítol III del títol X de la Llei 1/2015, LHIS.  
d) Comunicar a l'IVC l'obtenció de qualsevol altra subvenció, ajuda, ingrés o recurs procedent de qualsevol administració o ens públic o privat i concedits per a la mateixa finalitat que la prevista en la convocatòria corresponent. Aquesta comunicació ha d'efectuar-se per mitjà de declaració responsable tan prompte com es conega i, en tot cas, abans de la justificació de l'aplicació donada als fons percebuts.  
  
e) Complir les obligacions de publicitat incloses en la Llei 1/2022, de 13 d'abril, de transparència i bon govern de la Comunitat Valenciana.  
  
f) Justificar la subvenció en els termes i terminis previstos en la convocatòria respectiva.  
g) Reintegrar els fons percebuts en els supòsits que es preveuen en l'article 37 de la Llei 38/2003, LGS, i d'acord amb el que estableix l'article 172 de la Llei 1/2015, LHIS.  
h) Disposar dels llibres comptables, registres diligenciats i dels altres documents degudament auditats en els termes exigits per la legislació mercantil i sectorial aplicable al beneficiari en cada cas, com també tots els estats comptables i registres específics que les bases reguladores de les subvencions exigisquen, amb la finalitat de garantir l'exercici adequat de les facultats de comprovació i control.  
  
i) El beneficiari ha de fer constar en tota publicació, fullet, programa, publicitat de l'activitat subvencionada, en qualsevol mitjà o suport que es realitze, el patrocini de l'Institut Valencià de Cultura d'acord amb les normes d'identitat corporativa incloses en la pàgina web de l'Institut Valencià de Cultura (http://ivc.gva.es/es/ivc/quienes-somos-ivc/logos).  
  
Aquesta obligació es produirà a partir de la data de publicació de la resolució de la concessió d'ajuda al Diari Oficial de la Generalitat Valenciana.  
j) Els titulars beneficiaris d'aquestes ajudes han de comunicar l'alteració dels aspectes del projecte que han sigut objecte de baremació abans de procedir a aquestes modificacions, justificant les raons d'aquestes variacions.  
L'ajuda concedida es pot revocar en cas d'absència de comunicació o quan l'Institut Valencià de Cultura considere que la modificació no queda prou motivada.  
k) Els contractes que formalitze l'entitat beneficiària de la subvenció amb el mateix proveïdor per a la realització d'actuacions subvencionades i que tinguen un import igual o superior a 15.000 € (IVA exclòs), requereixen per a l'acceptació que s'hagen sol·licitat almenys tres ofertes de tres proveïdors diferents, amb caràcter previ a l'adquisició del compromís per a la prestació del servei o el lliurament del bé, llevat que, per les característiques especials que tinga, no hi haja en el mercat més que una empresa prestadora o subministradora o que la despesa s'haja fet abans de la publicació d'aquesta ordre. Tot això d'acord amb el que es preveu en l'article 31.3 de la Llei 38/2003, de 17 de novembre, general de subvencions, en relació amb l'article 118.1 de la Llei 9/2017, de 8 de novembre, de contractes del sector públic.  
  
l) Realitzar exhibició de cinema valencià i en valencià:  
Terrasses d'estiu. Almenys han de programar una pel·lícula valenciana a l'any.  
Cinemes d'una o dues pantalles. Almenys han de programar dues pel·lícules valencianes a l'any, una en valencià o bé dues de valencianes més una pel·lícula doblada al valencià.  
Cinemes de tres pantalles o més. Almenys han de programar quatre pel·lícules valencianes a l'any, dos de les quals en valencià o bé quatre de valencianes més dues pel·lícules doblades al valencià.  
  
Base novena. Presentació de sol·licituds  
1. El termini de presentació de sol·licituds és de 20 dies hàbils comptadors des de l'endemà de publicar aquesta convocatòria al Diari Oficial de la Generalitat Valenciana.  
2. Les sol·licituds han de dirigir-se a l'Institut Valencià de Cultura i s'han de presentar, juntament amb la documentació vinculada, per via telemàtica a través del registre electrònic accessible a la URL següent: http://ivc.gva.es/, per a la qual cosa l'empresa sol·licitant o el seu representant ha de disposar d'algun dels certificats o signatures electròniques que admet aquesta aplicació.  
No són vàlids en cap cas els documents als quals s'haja d'accedir mitjançant enllaços o adreces webs, corresponents a aplicacions o plataformes d'emmagatzematge, o a serveis d'allotjament d'arxius. Aquests documents es consideren no presentats.  
3. Les sol·licituds han de formalitzar-se mitjançant la presentació telemàtica del model que s'adjunta com a annex II a aquestes bases i convocatòria degudament emplenat, acompanyat de la documentació corresponent.  
S'hi ha d'incloure un índex dels documents aportats i numerats segons l'ordre en què figuren en el dossier aportat.  
La sol·licitud i documentació adjunta ha de contindre:  
a) Declaració responsable de les subvencions, ajudes, ingressos o recursos sol·licitats, percebuts o concedits i pendents de percepció d'altres administracions o institucions públiques i privades per a les mateixes finalitats (inclosa en el model de sol·licitud).  
b) Declaració responsables d'ajudes de minimis de l'exercici fiscal present i dels dos exercicis anteriors (inclosa en el model de sol·licitud).  
c) Declaració responsable de no incórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, general de subvencions, en els termes previstos en l'article 13.7 del cos legal esmentat (inclosa en el model de sol·licitud).  
d) Declaració responsable de compliment de la normativa sobre integració laboral de persones amb discapacitat o, si és el cas, declaració de l'exempció d'aquesta obligació, d'acord amb el que es disposa en l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat (DOGV 4479, 11.04.2003) i en l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (DOGV 4907, 21.12.2004) (inclosa en el model de sol·licitud).  
Si l'empresa sol·licitant té contractades persones amb discapacitat, ha d'aportar la documentació acreditativa que aquesta contractació és anterior al moment en què finalitze el termini per a presentar les sol·licituds d'aquestes ajudes, aportant una còpia del contracte i el document que acredite la discapacitat de la persona contractada.  
e) Declaració responsable de no estar en crisi, segons el que es disposa en les directrius comunitàries sobre ajudes estatals de salvament i de reestructuració d'empreses en crisis (Comunicació de la Comissió, 2014/C 249/1, de 31.07.2014).  
f) Declaració responsable de no estar subjecta a una ordre de recuperació per declaració de la Comissió d'ajuda il·legal i incompatible amb el mercat interior europeu.  
g) En el cas que l'empresa sol·licitant estiga inscrita en el Registre administratiu d'empreses audiovisuals de la Comunitat Valenciana: declaració responsable de la vigència de les dades contingudes en el Registre esmentat (inclosa en el model de sol·licitud).  
En el cas que l'empresa sol·licitant no estiga inscrita en el Registre administratiu d'empreses audiovisuals de la Comunitat Valenciana, ha d'aportar, si és persona jurídica:  
- Targeta d'identificació fiscal.  
- Escriptura de constitució amb el caixetí d'inscripció en el registre públic corresponent o, si és el cas, certificat expedit pel titular del registre públic en què l'empresa estiga inscrita.  
- Documentació acreditativa de la representació i capacitat amb la qual actua el representant legal.  
- Alta en l'Impost d'Activitats Econòmiques on conste la qualificació de l'activitat econòmica corresponent a l'exhibició de pel·lícules cinematogràfiques i vídeos en sales de cinema.  
h) D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa del sol·licitant, l'òrgan gestor del procediment està autoritzat a obtindre directament les dades dels documents elaborats per qualsevol administració pública, excepte les dades tributàries que requereixen autorització expressa (aquestes opcions figuren en el model de sol·licitud), respecte a aquells que es proposen com a beneficiaris i que per a aquest procediment són les següents:  
- Dades d'identitat (DNI o document equivalent en cas d'estrangers).  
- Certificat de l'Agència Estatal d'Administració Tributària que acredite que està al corrent de les seues obligacions.  
- Certificat de la Tresoreria General de la Seguretat Social que acredite que està al corrent de les seues obligacions.  
- Certificat de la Direcció Territorial de la Conselleria d'Hisenda i Model Econòmic corresponent que acredite que està al corrent de les seues obligacions tributàries amb la Generalitat.  
En cas que en l'imprés de sol·licitud manifeste oposició a l'obtenció d'aquestes dades per l'Administració o que no autoritze accés a les dades tributàries, són els interessats els qui han d'aportar els documents i certificats esmentats.  
i) Pressupost d'ingressos i despeses i la memòria d'activitat per a la qual se sol·licita l'ajuda. S'han de presentar mitjançant els modeles normalitzats disponibles en el web de l'IVC.  
La memòria d'activitat ha d'incloure:  
- Any d'obertura del cinema.  
- Ubicació del cinema o cinemes.  
- Nombre de sales en cada cinema.  
- Mesos d'obertura a l'any.  
- Dies d'obertura setmanal.  
- Capacitat d'espectadors per cada sala i capacitat total d'espectadors.  
- Característiques de l'equipament tècnic.  
- Nombre de treballadors, distingint-hi personal de gestió, que inclou el personal de sala i el personal d'administració.  
- Nombre d'entrades venudes i recaptació corresponent al 2023 per venda d'entrades.  
- Llista de pel·lícules projectades el 2023.  
- Pla d'exhibició de l'any 2023 en què figure, almenys, el nombre de pel·lícules que es preveu projectar el 2023, total aproximat de sessions.  
j) Documentació corresponent a l'acreditació dels mèrits a l'efecte de la baremació dels criteris d'atorgament, tal com s'especifica en aquesta ordre.  
Els mèrits que hagen de ser objecte de baremació han d'aparéixer degudament diferenciats dels altres documents. Els mèrits no acreditats juntament amb la sol·licitud no es computen.  
k) Qualsevol altra dada o document relacionat que es considere convenient aportar.  
Les dades de caràcter personal contingudes en l'imprés de sol·licitud poden incloure's en un fitxer amb finalitat de tractament per l'Institut Valencià de Cultura com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Així mateix, els sol·licitants d'ajuda poden exercir sobre les seues dades els drets d'accés, rectificació, cancel·lació i oposició, sempre de conformitat amb el que es disposa en el articulo 19.  
  
Base desena. Ordenació i instrucció del procediment  
1. L'òrgan competent per a l'ordenació i la instrucció del procediment de concessió de les ajudes és el Servei d'Ajudes de l'IVC, que en qualsevol moment del procediment pot acordar, d'ofici, totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
  
2. Una vegada estudiada la documentació administrativa, es publicarà una llista completa de les sol·licituds en el web de l'IVC en què s'indiquen les que estan completes, les incompletes (amb indicació de la documentació que falta aportar o esmenar) i les no admeses a tràmit. Aquesta publicació té caràcter de notificació a l'efecte de computar el termini per a esmenar o completar la sol·licitud presentada.  
3. El sol·licitant té un termini de 10 dies hàbils per a aportar la documentació necessària o esmenar la sol·licitud. Si no ho fa, es considerarà que desisteix de la sol·licitud, després de resolució prèvia que s'ha de dictar en els termes previstos en la legislació del procediment administratiu comú.  
4. La comprovació de l'existència de dades no ajustades a la realitat pot comportar, segons la transcendència que tinguen, la denegació de la subvenció sol·licitada, sense perjudici de les altres responsabilitats que puguen derivar-se d'aquesta circumstància.  
5. En cas d'empat, tenen preferència els sol·licitants dels projectes que acrediten, juntament amb la sol·licitud, la contractació de persones amb discapacitat, segons el que es preveu en l'article 6.1 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat. En aquests casos, la contractació d'aquestes persones s'ha de mantindre, almenys, fins que finalitze el desenvolupament de l'activitat per a la qual es concedeix la subvenció.  
Si l'empat continua, cal ajustar-se a la puntuació atorgada al projecte en virtut de la puntuació obtinguda en els criteris que en cada cas valoren la paritat i la participació de la dona.  
Finalment, i si no és possible, cal ajustar-se a l'ordre de presentació en el registre electrònic, tenint en compte la data i l'hora. Si s'han fet diversos enviaments del mateix projecte, es tindrà en compte la data i l'hora de l'últim enviament fet dins del termini de presentació de sol·licituds.  
  
Base onzena. Comissió tècnica de valoració  
1. L'examen i la valoració de les sol·licituds presentades correspon a una comissió de valoració nomenada per la direcció general de l'Institut Valencià de Cultura i composta per:  
- Presidència: titular de la direcció general de l'IVC o persona en qui delegue.  
- Titular del Servei d'Ajudes de l'IVC o, si no, tècnic/a del servei d'ajudes en qui delegue.  
- Dos tècnics o tècniques de l'Institut Valencià de Cultura proposats per l'òrgan instructor.  
- Dos tècnics o tècniques d'altres departaments de la Generalitat o d'altres administracions públiques o professionals vinculats a l'àmbit de l'audiovisual, a proposta de l'òrgan instructor i nomenats, tots, per l'òrgan competent.  
- Una persona que exercisca la secretaria de la comissió, que actuaràn amb veu i amb vot i que ha d'ocupar un lloc tècnic o administratiu de l'IVC.  
2. La comissió de valoració quedarà constituïda vàlidament amb la presència de les persones que ocupen la presidència i la secretaria i de la meitat almenys dels membres, d'acord amb el que estableix l'article 17.2 de la Llei 40/2015, d'1 d'octubre, de règim jurídic del sector públic (LRJSP). La participació en les reunions pot ser presencial o per mitjans telemàtics.  
3. En allò que no preveu el punt anterior, el funcionament de la comissió s'ha d'ajustar al que estableix, sobre òrgans col·legiats de les diverses administracions públiques, l'article 15 i següents de l'LRJSP.  
4. En la composició de la comissió, pel que fa a professionals o experts, cal ajustar-se al que disposa la Llei 9/2003, de la Generalitat, de 2 d'abril, per a la igualtat entre dones i homes, i al que disposa l'article 51 de la Llei 3/2007, de 22 de març, per a la igualtat efectiva de dones i homes.  
5. De conformitat amb l'article 21.3 de l'LRJSP, en la comissió tècnica de valoració poden participar experts que, pels coneixements específics que tenen, poden valorar aspectes determinats dels projectes presentats i assessorar els membres de la comissió sobre aquests aspectes.  
5. La comissió tècnica de valoració s'ha d'ajustar al que s'estableix en aquestes bases reguladores. El nomenament dels vocals es farà públic a través del web: http://ivc.gva.es.  
La comissió tècnica de valoració pot fer les comprovacions que estime necessàries per a avaluar de la millor manera els projectes presentats.  
També pot desestimar la documentació que no considere prou acreditativa dels aspectes continguts en la mateixa, i en aquest cas els mèrits corresponents no es tindran en compte.  
6. La comissió tècnica emetrà un informe segons els criteris d'atorgament, la ponderació i la puntuació mínima exigida en aquestes bases. En aquest informe, que quedarà incorporat a les actes de la comissió, s'ha de deixar constància de l'avaluació dels projectes i també de la seua prelació de més a menys puntuació.  
Qualsevol comunicació dels sol·licitants o dels interessats en els projectes presentats amb vocals de la comissió tècnica de valoració dels seus projectes amb la finalitat d'aportar apreciacions sobre aquests projectes, sense haver sigut requerida formalment per la comissió, comporta l'exclusió del projecte de la convocatòria i l'arxivament de la sol·licitud corresponent; sense perjudici de qualsevol altra responsabilitat que puga derivar-se d'aquesta comunicació.  
7. L'òrgan instructor, en vista de l'expedient i de l'acta de la comissió tècnica de valoració, emetrà un informe en què conste que, segons la informació de què disposa, les persones beneficiàries compleixen tots els requisits necessaris per a accedir a les subvencions i, per tant, efectuarà la proposta de resolució provisional, degudament motivada, que es publicarà en el web de l'IVC i es concedirà un termini de deu dies hàbils per a la presentació d'al·legacions.  
  
8. Si la sol·licitud no inclou totes les dades exigides, les dades i la documentació que siguen requerides han de presentar-se per via telemàtica.  
No obstant això, en cap cas no pot ser objecte de requeriment per part de l'Institut Valencià de Cultura, ni es pot presentar, una vegada finalitzat el termini de presentació de sol·licituds, cap document que siga acreditatiu de mèrits.  
Sense perjudici d'això, l'òrgan instructor pot demanar als sol·licitants que proporcionen informació aclaridora que siga necessària per a la gestió de la sol·licitud, com també la documentació acreditativa de les circumstàncies que es declaren responsablement.  
  
El contingut d'informació falsa o que no corresponga a la realitat comportarà que no siga valorada per la comissió tècnica de valoració i serà motiu de desestimació de la sol·licitud en la resolució dictada per l'òrgan competent. Així mateix, pot ser motiu de revocació de la subvenció concedida en el cas que ja haja sigut adjudicada.  
  
  
Base dotzena. Criteris d'atorgament  
1. Les sol·licituds i els projectes es puntuen fins a un màxim de 100 punts.  
No poden proposar-se com a beneficiaris els titulars de projectes per als quals s'haja sol·licitat ajuda i que no aconseguisquen com a mínim 50 punts.  
2. Per a valorar els projectes presentats es consideren els criteris següents:  
a) Pel·lícules valencianes i en valencià, espanyoles i europees, exhibides en els dos anys anteriors. Es valora fins a un màxim de 20 punts.  
  
Se sumen 3 punts per cada pel·lícula valenciana exhibida i per cada pel·lícula en valencià o doblada al valencià exhibida en totes les seues sessions; 0,5 punts per cada pel·lícula espanyola i 0,25 punts per cada pel·lícula europea exhibida.  
Si la pel·lícula europea s'ha projectat en versió original subtitulada, suma 1 punt en lloc de 0,25 punts, sempre que la versió original no siga en castellà o en valencià.  
En tots els casos, la pel·lícula ha d'haver-se mantingut en la cartellera d'alguna de les sales titularitat per un període almenys d'una setmana, amb almenys, dues sessions diàries en projeccions habituals. En cinemes d'una sala, la setmana s'entén referida als dies habituals d'obertura setmanal, amb un mínim de dues sessions setmanals.  
b) Espectadors: incidència en el públic. Es valora l'assistència de públic a les sales. Fins a un màxim de 10 punts.  
S'obté 1 punt per cada 10 espectadors de mitjana diària per sala durant l'any 2023. En cas de cinemes d'una sola sala, es tenen en compte únicament els dies habituals d'obertura al públic de la sala.  
En el cas d'empreses titulars de cinema amb més d'una sala es computa la mitjana del nombre d'espectadors setmanals pel nombre de sales, dividint el nombre total d'espectadors entre el nombre de sales.  
  
c) Creació, formació i desenvolupament de públic. Es valora l'exhibició d'obres dirigides a un públic familiar i juvenil i que la sessió cinematogràfica vaja acompanyada d'activitats paral·leles com ara presentacions a càrrec de l'equip tècnic i artístic, taules redones i col·loquis relatius a les projeccions. Es valora fins a un màxim de 10 punts.  
  
Es valora amb 1 punt cada pel·lícula qualificada per a tots els públics que durant 2023 haja estat en la cartellera més de dues setmanes amb almenys dues sessions diàries, fins a un màxim de 5 punts. Si el sol·licitant disposa de més d'una sala en diversos cinemes, només es computen, a aquest efecte, l'estrena en diverses sales d'un mateix cinema.  
Si el cinema disposa d'una sola sala, la permanència en cartellera es redueix a una setmana. La setmana s'entén referida als dies habituals d'obertura setmanal amb un mínim de dues sessions setmanals.  
Es valora amb 1 punt cada estrena del 2023 que haja inclòs, almenys en una sessió, la presentació de la pel·lícula per personal tècnic o artístic de la pel·lícula, taules redones o col·loquis, fins a un màxim de 5 punts. No es computa si l'empresa organitza un cineclub i sol·licita ajudes a cineclub de l'IVC.  
d) Promoció de noves produccions i nous formats. Fins a un màxim de 5 punts.  
Se sumen 0,5 punts per cada curtmetratge, de qualsevol gènere, que s'haja projectat durant l'any 2023 en una o més sessions obertes al públic.  
e) Disposició de mecanismes de fidelització d'espectadors (abonaments): 10 punts.  
Si l'empresa disposa de mecanismes de fidelització als espectadors com ara abonaments amb preus reduïts, sessions gratuïtes per fidelitat en l'assistència o amb motiu d'aniversaris o una altra celebració, suma 10 punts, si aquests mecanismes s'apliquen l'any de la convocatòria.  
  
Si no és així, la puntuació en aquest apartat és de 0 punts.  
f) Seu de festivals de cinema. Es valora que les sales de cinema siguen seu de festivals de cinema que hagen rebut alguna ajuda econòmica de l'IVC en els dos exercicis anteriors. Fins a un màxim de 10 punts.  
Se sumen 5 punts per cada festival de cinema que aculla la sala el 2023.  
g) Plantilla de personal de gestió i administració. Fins a un màxim de 5 punts.  
Es valoren amb 1 punt cada 75 dies de contracte cotitzats en la Seguretat Social corresponent a personal de gestió, incloent-hi el personal de sala i d'administració del cinema l'any 2022.  
Si almenys el 40 % d'aquestes persones són dones, sumen 2 punts més, sense que puga superar per això el màxim de 5 punts.  
h) Accessibilitat que facilita l'assistència a persones amb diversos graus de discapacitat: 5 punts.  
Si totes les sales titularitat de l'empresa sol·licitant situades a la Comunitat Valenciana són accessibles a persones amb diversitat funcional de caràcter físic, suma 5 punts. Si no és així, la puntuació en aquest apartat és de 0 punts.  
i) Pel·lícules exhibides amb ajudes concedides prèviament a la producció per l'Institut Valencià de Cultura per les pel·lícules exhibides. Fins a un màxim de 10 punts.  
Per cada llargmetratge que s'haja estrenat o s'haja d'estrenar el 2023, en sessions habituals obertes al públic i que haja rebut una ajuda a la producció d'obres audiovisuals de l'IVC, suma 2,5 punts fins a un màxim de 10 punts.  
Només en el cas d'empreses d'exhibició de nova creació, en què les sales s'hagen obert al públic l'any de la convocatòria, es valora el pla i els compromisos de projeccions durant l'any de la convocatòria en aquells punts en què es valoraren les projeccions i activitats d'anys anteriors.  
j) Si l'empresa sol·licitant té el domicili social, o el domicili fiscal si és persona física, a la Comunitat Valenciana, suma 15 punts.  
3. Per a l'acreditació dels mèrits s'han d'aportar declaracions responsables, signades pel representant de l'empresa, de cadascun dels punts de l'apartat anterior, excepte pel que fa a la plantilla de personal (lletra g), per al còmput de la qual cal aportar contractes laborals, altes en la Seguretat Social, relació nominal de treballadors (RNT) i rebut de liquidació de cotitzacions (RLC) de l'any 2023 fins a completar, almenys, els dies que es declaren per a sumar els punts corresponents.  
  
L'Institut Valencià de Cultura pot requerir, en qualsevol moment, l'acreditació fefaent dels aspectes inclosos en les declaracions responsables.  
  
  
Quadre resum d'exhibició en sales de cinema de la Comunitat Valenciana  
  
Pel·lícules valencianes o en valencià, espanyoles o europees exhibides 20 punts  
Espectadors 10 punts  
Creació, formació i desenvolupament de públics 10 punts  
Promoció de noves produccions i nous formats 5 punts  
Disposició de mecanismes de fidelització d'espectadors 10 punts  
Seu de festival de cinema 10 punts  
Plantilla de personal 5 punts  
Accessibilitat 5 punts  
Ajudes prèvies per a pel·lícules exhibides 10 punts  
Empresa valenciana 15 punts  
Total de la puntuació màxima 100 punts  
  
  
4. Per a determinar la quantia de les ajudes, la puntuació obtinguda per cada projecte determina el percentatge de l'ajuda que s'aplica a l'import màxim previst en el resolc segon.  
Tenint en compte això, les ajudes s'atorguen fins a distribuir el pressupost total entre els 45 projectes que hagen obtingut la puntuació més alta, sempre que tinguen 50 punts o més.  
  
Base tretzena. Resolució de la convocatòria. Terminis  
1. L'òrgan instructor, després dels tràmits previstos en aquestes bases, formularà una proposta de resolució definitiva que elevarà a la persona titular de la presidència de l'IVC, que és la persona competent per a resoldre.  
Una vegada feta la proposta de la comissió avaluadora i de la direcció general de l'IVC sobre l'adjudicació de quantitats i la denegació de la subvenció de les sol·licituds que no compleixen els requisits previstos en les bases reguladores i en la resolució de convocatòria, es resoldrà aquesta.  
La denegació de la subvenció sempre ha de ser motivada i les raons s'han de fer constar en la resolució esmentada.  
2. El termini màxim per a tramitar, resoldre i notificar les sol·licituds sobre les subvencions incloses en aquesta ordre és de sis mesos comptadors des de la data de la publicació. Transcorregut aquest termini sense que s'haja notificat cap resolució expressa, les sol·licituds es considereraran desestimades per silenci administratiu, de conformitat amb el que disposa la Llei de procediment administratiu comú. En qualsevol cas, tindrà validesa si la resolució es produeix posteriorment a aquest termini.  
3. La resolució de concessió es publica al Diari Oficial de la Generalitat Valenciana, segons el que disposa l'article 45 de la Llei 39/2015, de 2 d'octubre, del procediment administratiu comú i l'article 9.3 de la Llei 38/2013, general de subvencions.  
  
Base catorzena. Justificació i pagament d'aquestes ajudes  
1. El pagament d'aquestes ajudes s'efectuarà per transferència bancària segons les dades de domiciliació bancària (annex III) i es farà després de la comprovació de la justificació que els beneficiaris presenten via telemàtica.  
La justificació s'ha de fer mitjançant compte justificatiu del cost de l'activitat durant el període al qual es refereixen aquestes ajudes.  
Amb caràcter general, s'ha d'aportar un informe d'auditoria de revisió elaborat per auditors inscrits en el Registre Oficial d'Auditors de Comptes, informe que s'ha de regir pel que es disposa en les normes de procediment previstes en la legislació vigent en matèria d'auditories i, en tot cas, d'acord amb els articles 30 i 31 de la Llei 38/2003, de 17 de novembre, general de subvencions. La despesa derivada de l'informe d'auditoria té la condició de despesa indirecta subvencionable.  
No obstant això, per a subvencions per un import inferior 20.000 euros, la justificació es farà mitjançant la presentació del compte justificatiu que ha d'incloure despeses i documents de pagament de l'activitat.  
El compte justificatiu ha d'incloure:  
a) Una memòria d'activitat justificadora del compliment de les condicions imposades en la concessió de la subvenció, d'acord amb el model normalitzat disponible en el web de l'IVC, amb indicació de les activitats dutes a terme i dels resultats obtinguts. En els casos en què escaiga cal especificar les activitats i projeccions fetes en valencià i adjuntar-hi fullets, cartells i la documentació il·lustrativa de l'activitat que es considere oportuna. En el cas dels cineclubs cal especificar, a més, si és el cas, quines projeccions corresponen a obres subvencionades per l'IVC en anys anteriors.  
  
b) Una llista classificada de les despeses de l'activitat, amb identificació del creditor i del document, l'import, la data d'emissió i, si s'escau, la data de pagament. En cas que la subvenció s'atorgue conformement a un pressupost estimat, s'han d'indicar les desviacions ocorregudes.  
c) Les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.  
d) Un detall d'altres ingressos o subvencions que hagen finançat l'activitat subvencionada amb indicació de l'import i la procedència.  
e) Si s'escau, una carta de pagament de reintegrament en el supòsit de romanents no aplicats, com també dels interessos derivats d'aquests romanents.  
4. Es consideren despeses subvencionables, a més de les pròpies de l'activitat, els costos indirectes associats al seu desenvolupament.  
Dins dels costos indirectes s'inclouen tant les despeses variables derivades de la gestió del projecte subvencionable com els costos d'estructura que són necessaris perquè l'activitat es duga a terme i, en tot cas, els que corresponen a les nòmines del personal d'administració, lloguer d'oficines, subministraments (llum, aigua, telèfon, gas), material d'oficina consumible, manteniment d'espais, assegurances de locals i serveis externs de gestoria.  
5. No són subvencionables, amb caràcter general, les adquisicions de béns inventariables.  
Així mateix, no s'admeten com a despeses subvencionables les següents:  
Els interessos deutors de comptes bancaris, recàrrecs i sancions administratives o penals.  
Les dietes si no figuren en els contractes laborals.  
6. Les despeses del personal de gestió del cinema, en el sentit definit en el resolc tercer, són subvencionables. El cost salarial subvencionable inclou el salari brut i les despeses socials a càrrec de la beneficiària produits durant el període d'execució.  
7. El termini per a presentar la justificació de la subvenció en els termes descrits en els apartats anteriors finalitza el dia 30 de novembre del 2023.  
La documentació corresponent a la documentació s'ha de presentar per via telemàtica, d'acord amb el que es preveu per a la presentació de la sol·licitud en aquesta ordre. La justificació ha d'anar acompanyada del model que figura en l'annex IV d'aquesta ordre.  
8. Els crèdits pressupostaris afectes a aquesta convocatòria, disposats i no pagats per falta de justificació o perquè aquesta justificació és incorrecta, seran anul·lats i el beneficiari perdrà el dret a percebre la subvenció.  
9. En virtut del que es preveu en l'article 171.1 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, el pagament de la subvenció no es pot fer mentre la persona beneficiària no estiga al corrent en el compliment de les seues obligacions tributàries i amb la Seguretat Social ni, tampoc, mentre tinga la condició de subjecte deutor per resolució de procedència de reintegrament. Aquestes circumstàncies poden comportar la pèrdua del dret al cobrament de l'ajuda.  
10. En aquestes ajudes, la despesa mínima, realitzada i justificada per a poder considerar complit l'objecte i la finalitat de l'ajuda, ha de ser l'import de la subvenció concedida. L'ajuda es minora de manera proporcional a l'import finalment justificat.  
Qualsevol reformulació del projecte o canvi de caràcter substancial s'haurà de comunicar prèviament a l'IVC, i la direcció general de l'IVC haurà d'autoritzar aquesta reformulació o canvi previ informe del Servei d'Ajudes. La realització de canvis sense comunicació prèvia i autorització subsegüent pot determinar la minoració o revocació de la subvenció, amb l'obligació de devolució de l'ajuda rebuda.  
Les modificacions no pressupostàries que contribuïsquen a desvirtuar la qualitat o alterar l'objecte, la finalitat o el calendari del projecte original, també poden comportar minoració o revocació de l'ajuda concedida si no tenen l'autorització preceptiva.  
Tenen la consideració d'incompliments:  
a) Presentar de manera incompleta el compte justificatiu.  
b) No atendre els requeriments d'esmena i millora dins del termini i en la forma escaient.  
  
Base quinzena. Modificació i reintegrament  
1. Qualsevol alteració de les condicions tingudes en compte per a la concessió de la subvenció pot donar lloc a la modificació de la resolució. En tot cas, l'obtenció concurrent de subvencions o ajudes atorgades per altres administracions o ens públics o privats pel mateix concepte pot determinar la minoració de l'ajuda concedida en la mesura que siga necessària perquè la suma total de les ajudes no supere el cost de l'activitat realitzada.  
2. A l'efecte de control dels límits exposats anteriorment, s'exigeix a les entitats sol·licitants una declaració responsable en què s'indiquen totes les subvencions que tinguen concedides o sol·licitades per al mateix objecte.  
3. L'Administració ha de fer una comprovació exhaustiva de les dades a què es refereixen aquestes declaracions responsables d'acord amb el que estableix l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
4. Constitueix un supòsit de pèrdua del dret al cobrament de la subvenció i, si s'escau, de reintegrament d'aquesta subvenció, el fet que la quantitat concedida en concepte de subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
La realització d'alguna de les activitats enumerades en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, dona lloc a la pèrdua del dret al cobrament de la subvenció o, si s'escau, al reintegrament de les quantitats percebudes.  
5. Donen lloc a l'obligació de reintegrar, totalment o parcialment, les quantitats percebudes, com també l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 172 de la Llei 1/2015, de 6 de febrer, d'Hisenda Pública, del sector públic instrumental i de subvencions, i en l'article 37 de l'LGS, de conformitat amb els articles 91, 92 i 93 del seu Reglament, aprovat pel Reial decret 887/2006, de 21 de juliol.  
6. En la tramitació del procediment s'ha de garantir, en tot cas, el dret d'audiència a l'interessat.  
7. El que es disposa en els apartats anteriors és aplicable, sense perjudici de la possible qualificació dels fets com a infracció administrativa i de la incoació de procediment sancionador, d'acord amb els articles 52 i següents de l'LGS i 173 i següents de l'LHIS.  
8. La persona titular de la Direcció General de l'IVC és l'òrgan competent per a la resolució dels expedients de reintegrament que siguen pertinents.  
  
Base setzena. Règim d'abonaments a compte, pagaments anticipats i garanties  
1. Aquestes bases reguladores preveuen la possibilitat de fer abonaments a compte o pagaments anticipats de conformitat amb el que es disposa en l'article 171 de l'LHIS.  
2. Els abonaments a compte han de respondre al ritme d'execució de les accions subvencionades i s'abonen per una quantia equivalent a la justificació presentada, i sempre que la naturalesa i les característiques de les activitats permeten aquest fraccionament a l'efecte del pagament.  
3. Es poden sol·licitar pagaments anticipats sense la prestació de garanties de fins a un 30 % de l'import de l'ajuda concedida, d'acord amb el que es disposa en l'article 44 apartat 18 lletra x de la Llei 9/2022, de 30 de desembre, de pressupostos de la Generalitat per a l'exercici 2023. L'import anticipat resta subjecte a disponibilitat pressupostària.  
4. Malgrat el que es preveu en els apartats anteriors, el pagament de la subvenció no pot fer-se mentre la persona beneficiària no estiga al corrent en el compliment de les seues obligacions tributàries i amb la Seguretat Social ni, tampoc, mentre tinga la condició de subjecte deutor per resolució de procedència de reintegrament. Sens perjudici d'això, el pagament de la subvenció es pot fer des del moment en què, a través d'òrgan competent de l'Administració de la Generalitat, s'haja notificat al subjecte deutor del reintegrament l'inici de l'expedient corresponent de compensació de deutes, amb vista a la completa extinció del deute.  
  
Base dessetena. Pla de control  
1. De conformitat amb el que es disposa en l'LHIS, en aquestes bases reguladores es determinen les accions que, en compliment d'aquesta normativa, s'estableixen per a comprovar l'efectiu i el correcte compliment de les activitats subvencionades en aquesta convocatòria. En aquest sentit, es preveuen tres tipus de control:  
a) Control documental: es du a terme, fonamentalment, a través de la documentació que els beneficiaris d'una subvenció estan obligats a presentar per a justificar-la. Així, es verifica que la informació aportada en la memòria de l'activitat correspon efectivament al projecte per al qual s'ha concedit l'ajuda.  
També, que la informació econòmica aportada siga correcta i s'ajuste al que disposen les diverses normatives vigents.  
b) Control digital: es du a terme a través de la visita periòdica i constant a les pàgines web de les diverses sales sol·licitants d'ajuda, a fi de fer un seguiment continuat de la programació, amb especial atenció al nombre de pel·lícules projectades en valencià.  
c) Control telefònic i telemàtic: es du a terme a través de trucades telefòniques a responsables, proveïdors o altres persones d'interés i a través d'instruments i procediments telemàtics.  
d) Control presencial: es du a terme mitjançant l'assistència efectiva del personal de l'òrgan concedent a les sessions programades.  
2. Les mesures de control documental es duen a terme sobre el 100 % dels projectes subvencionats en cada convocatòria, ja que l'òrgan concedent disposa de la documentació, la presentació de la qual és una de les obligacions dels beneficiaris en el moment de la justificació.  
  
Així mateix, aquesta mena de control s'aplica sobre el 100 % de la quantia de la línia de la subvenció.  
3. Les mesures de control digital es duen a terme sobre el 40 % dels projectes presentats en les diverses convocatòries, al llarg de l'exercici que correspon a cadascuna i de manera aleatòria.  
  
4. Les mesures de control telefònic i telemàtic es duen a terme sobre el 25 % dels projectes presentats en les diverses convocatòries al llarg de l'exercici que correspon a cadascuna. Es fan de manera aleatòria i, també, si hi ha elements que, d'alguna manera, donen lloc a l'existència d'elements de risc que deriven en la consideració que no s'ha complit l'objecte i la finalitat de l'ajuda.  
5. Les mesures de control presencial es duen a terme sobre el 15 % dels projectes presentats en les diverses convocatòries, al llarg de l'exercici que correspon a cadascuna i de manera aleatòria.  
  
Base dihuitena. Tractament de dades de caràcter personal  
1. La gestió de les ajudes regulades en aquestes bases implica el tractament de dades de caràcter personal de representants i, si n'hi ha, de tercers. Cal respectar, doncs, les mesures i garanties previstes en la normativa referent a la matèria, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis i en la sol·licitud de documentació s'han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals són tractades. En aquest sentit:  
- Els formularis i la documentació sol·licitada han de ser proporcionals a les necessitats de gestió i concessió de les subvencions.  
- Les dades han de ser exactes i, si cal, actualitzades. Els sol·licitants es responsabilitzen de la veracitat dels documents que presenten. En tot cas, cal tindre en compte que l'entitat convocant no és responsable de la inexactitud de les dades quan han sigut aportades per les entitats o pels seus representants o obtingudes de registres públics.  
  
- Les dades es conserven durant el temps necessari per a complir la finalitat per a la qual s'han obtingut i, també, per a determinar les possibles responsabilitats que puguen derivar-se d'aquesta finalitat i del tractament de les dades, sempre de conformitat amb la normativa d'arxius i documentació.  
3. Amb caràcter general, la finalitat del tractament de dades personals en relació amb aquestes bases és gestionar la concessió de subvencions. Els tractaments de dades realitzats per a la gestió general de subvencions, la gestió de sol·licituds i els actes d'instrucció tenen, com a condició de licitud general, l'interés públic.  
4. La convocatòria de les subvencions ha de proporcionar, de manera clara, la informació sobre protecció de dades d'acord amb l'obligació derivada dels articles 13 i 14 del Reglament general de protecció de dades (RGPD).  
En el cas que es recullen dades, tant en la sol·licitud com en el procediment de justificació, de persones que no són la persona sol·licitant o representant, cal proporcionar un document que permeta el compliment del que s'estableix en aquest apartat i s'ha d'incloure en la declaració responsable l'obligació del sol·licitant de comunicar-ho a aquelles persones de les quals s'aporten dades per a l'obtenció de la subvenció.  
  
5. La informació completa sobre el tractament de dades personals que comporta la concessió d'ajudes que es regulen en aquestes bases està disponible en el Registre d'Activitats de Tractament publicat en la pàgina web de l'Institut Valencià de Cultura.   
6. Les dades de les persones que formen part de la Comissió de Valoració es tracten d'acord amb la normativa vigent en matèria de protecció de dades, especialment el RGPD i la Llei orgànica 3/2018, de 5 de desembre, de protecció de dades personals i garantia de drets digitals (LOPDGDD). Es tindrà especial consideració al compliment dels principis relatius al tractament establits en l'article 5 del RGPD. Així mateix, cal informar-ne les persones integrants d'aquesta comissió d'acord amb el que s'estableix en els articles 13 i 14 del RGPD.  
  
  
Base denovena. Infraccions i sancions  
1. El règim d'infraccions i sancions administratives aplicables és el que s'estableix en el títol IV de l'LGS i, també, els articles 173 a 177 de l'LHIS.  
2. La imposició de les sancions en matèria de subvencions s'efectuarà mitjançant procediment administratiu en el qual, en tot cas, es donarà audiència a la persona beneficiària abans de dictar-se l'acord corresponent i es tramitarà seguint el que es disposa en la legislació del procediment administratiu comú.